Ondersoek na video van mishandelde rob sloer steeds | Netwerk24
Ondersoek na video van mishandelde rob sloer steeds
Deur Jana Breytenbach, Die Burger 05 November 2018 06:00
Die ondersoek na die mishandeling van ’n robwelpie wat op video opgeneem is, is ná vyf maande nog nie afgehandel nie.
Eric Ntabazalila, woordvoerder vir die nasionale direkteur van openbare vervolging, het gister bevestig die saak is tot 28 November uitgestel vir verdere ondersoek.
Dit is nie bekend watter ondersoekwerk nog uitstaande is nie.
Die saak is uitgestel nadat Marius Tredoux (19) en Rynhard van den Heever (22) in die landdroshof in Laaiplek aan die Weskus verskyn het. Hulle word aangekla ingevolge die Wet op Omgewingsbestuur. ’n Persoon wat ingevolge dié wet skuldig bevind word, kan ’n maksimum vonnis van vyf jaar tronkstraf of ’n maksimum boete van R5 miljoen, of albei, opgelê word. Die saak is sowat twee weke gelede tot 29 Oktober uitgestel sodat die beskuldigdes se regsverteenwoordiger afskrifte van die saakdossier kon bekom.